ครม. อนุมัติให้การไฟฟ้าฝ่ายผลิตแห่งประเทศ กู้เงินเสริมสภาพคล่อง 25,000 ล้านบาท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติอนุมัติให้การไฟฟ้าฝ่ายผลิตแห่งประเทศไทย หรือ กฟผ. กู้เงินเพื่อเสริมสภาพคล่องทางการเงิน ระหว่างปี 2565 - 2567 ภายใต้กรอบวงเงินไม่เกิน 25,000 ล้านบาท ด้วยวิธีการจัดหาเงินกู้ในรูปแบบ Term Loan อายุไม่เกิน 3 ปี โดยกระทรวงการคลังไม่ค้ำประกัน ทั้งนี้เนื่องจากในปี 2564 ที่ผ่านมา กฟผ. ประสบปัญหาขาดสภาพคล่องและต้องแบกรับภาระค่าไฟฟ้าอัตโนมัติ หรือ ค่า Ft หลังจากดำเนินมาตรการตรึงราคาค่าไฟฟ้า ช่วยเหลือค่าครองชีพของประชาชนจากสถานการณ์การแพร่ระบาดของโรคโควิด-19 รวมถึงการผลิตไฟฟ้าในช่วงมาตรการตรึงค่าไฟฟ้ามีต้นทุนการผลิตที่เพิ่มขึ้น เนื่องจากการขาดแคลนก๊าซธรรมชาติ NGV ในประเทศ ทำให้ กฟผ.ต้องนำเข้าก๊าซธรรมชาติ ซึ่งเป็นช่วงที่ราคาในตลาดโลกปรับตัวสูงขึ้นอย่างมาก  กฟผ.จึงมีความจำเป็นต้องกู้เงินเพื่อเสริมสภาพคล่อง ให้เพียงพอต่อการดำเนินภารกิจความมั่นคงทางด้านพลังงานไฟฟ้าของประเทศและเป็นกลไกสำคัญของภาครัฐในการดำเนินมาตรการลดค่าครองชีพของประชาชน